Evrópuráðið
Evrópuráðið er alþjóðasamtök 47 ríkja í Evrópu, með samanlagt um 800 milljónir borgara, stofnuð 5. maí 1949. Aðild er opin öllum Evrópuríkjum sem teljast réttarríki byggð á lögum og virða grundvallar mannréttindi og frelsi borgara sinna.

Helstu stofnanir Evrópuráðsins er þing Evrópuráðsins og ráðherranefnd Evrópuráðsins. Með mikilvægustu verkum ráðsins var samþykkt Mannréttindasáttmála Evrópu árið 1950 og stofnun Mannréttindadómstóls Evrópu til að fylgja eftir sáttmálanum. Fyrir þau lönd sem nýlega hafa tekið upp lýðræðislega stjórnarhætti - svo sem mörg fyrrverandi Ráðstjórnarríki - var litið til viðmiðana Evrópuráðsins við samningu stjórnarskrá þeirra.

Evrópuráðið hefur höfuðstöðvar í Strassborg nálægt landamærum Frakklands og Þýskalands, höfuðstöðvarnar eru í byggingu sem nefnist Evrópuhöllin og er á jaðri miðborgarinnar.

Evrópuráðið tengist ekki Evrópusambandinu, öll aðildarríki ESB eru einnig í Evrópuráðinu en ekki eru öll aðildarríki ráðsins í Evrópusambandinu. Til að flækja málin þá eru tvær stofnanir innan ESB með keimlík nöfn, þ.e. Evrópska ráðið og Ráð Evrópusambandsins.

Aðildarríki 

 Albanía
 Andorra
 Armenía
 Aserbaídsjan
 Austurríki
 Belgía
 Bosnía og Hersegóvína
 Bretland
 Búlgaría
 Danmörk 
 Eistland
 Finnland

 Frakkland
 Georgía
 Grikkland
 Holland
 Írska lýðveldið
 Ísland
 Ítalía
 Króatía
 Kýpur
 Lettland
 Liechtenstein
 Litháen

 Lúxemborg
 Malta
 Moldóva
 Mónakó
 Norður-Makedónía
 Noregur
 Portúgal
 Pólland
 Rúmenía
 San Marínó
 Serbía

 Slóvakía
 Slóvenía
 Spánn
 Svartfjallaland
 Sviss
 Svíþjóð
 Tékkland
 Tyrkland
 Ungverjaland
 Úkraína
 Þýskaland

Markmið 
Í kjölfar síðari heimsstyrjaldar var vilji leiðtoga Evrópu sá að koma í veg fyrir frekari stríðsátök í Evrópu í framtíðinni, bráðnauðsynlegt skref í þá átt væri að tryggja að í öllum Evrópulöndum væru mannréttindi allra einstaklinga virt og að stuðla ætti að gagnkvæmum skilningi og samvinnu meðal Evrópuþjóða.

Markmiðin: 
Að verja og efla mannréttindi, lýðræði og réttarríkið  
Samræma stefnu og aðgerðir ríkjanna í lögum og félagsmálum 
Efla vitund um sam-evrópsk menningargildi og fjölbreytni
Taka á vandamálum sem steðja að Evrópu, misrétti, skipulagðri glæpastarfsemi, umhverfismálum, eiturlyfjum, eyðni o.s.frv.

Tengt efni
Leiðtogafundur Evrópuráðsins 2023

Tenglar 
 Heimasíða Evrópuráðsins
 Evrópuráðið - Starfsemi og áfangar, bæklingur á íslensku í tilefni af 50 ára afmæli Evrópuráðsins 1999

Alþjóðastofnanir
Evrópa